फांसी की सजा पाए मुशर्रफ को दी जाए भारत की नागरिकता : सुब्रमणयम स्वामी - Live Aaryaavart
Home देश राजनीति फांसी की सजा पाए मुशर्रफ को दी जाए भारत की नागरिकता : सुब्रमणयम स्वामी
फांसी की सजा पाए मुशर्रफ को दी जाए भारत की नागरिकता : सुब्रमणयम स्वामी
आर्यावर्त डेस्क गुरुवार, दिसंबर 19, 2019 देश, राजनीति,
नयी दिल्ली,19 दिसंबर, नागरिकता संशोधन कानून(सीएए) के विरोध में देश के विभिन्न हिस्सों में हो रहे प्रदर्शनों के बीच भारतीय जनता पार्टी(भाजपा) के तेज तर्रार नेता और पूर्व केंद्रीय मंत्री सुब्रमणयम स्वामी ने गुरुवार को चुटकी लेते हुए कहा कि फांसी की सजा पाए पाकिस्तान के पूर्व राष्ट्रपति परवेज मुशर्रफ को भारत की नागरिकता दे देनी चाहिए । पूर्व सैन्य तानाशाह मुशर्रफ को मंगलवार को पाकिस्तान की एक विशेष अदालत ने देशद्रोह के मामले में सजा.ए.मौत की सजा सुनाई है जिसका वहां की फौज ने विरोध किया है । सांसद श्री स्वामी ने आज ट्वीट किया,“ मुशर्रफ दरियागंज इलाके के हैं और उत्पीड़न का सामना कर रहे हैं । हम फास्ट ट्रैक आधार पर उन्हें नागिरकता दे सकते हैं । स्वयं को हिंदुओं का वशंज मानने वाले सभी लोग नए नागरिकता संशोधन कानून के लिए योग्य हैं और उन्हें (नागरिकता) दी जाए। गौरतलब है कि प्रधानमंत्री इमरान खान ने मुशर्रफ की सजा पर चर्चा करने के लिए बुधवार को पाकिस्तान.ए.तहरीक पार्टी की आपात बैठक भी बुलाई थी । मुशर्रफ अभी गंभीर रुप से बीमार हैं और दुबई में हैं।